LT Europos Sąjungos oficialusis leidinys C 296/4

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 296/05

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„VALENÇAY“

EB Nr.: FR-PDO-0105-01055-30.10.2012

SGN ( ) SKVN ( X )

1. Keičiamos produkto specifikacijos dalys

—  Produkto pavadinimas — ☒ Produkto aprašymas —  Geografinė vietovė — ☒ Kilmės įrodymas — ☒ Gamybos būdas —  Ryšys su geografine vietove — ☒ Ženklinimas etiketėmis — ☒ Nacionaliniai reikalavimai — ☒ Kita (atnaujinti pagrindinių kontrolės punktų ir gamintojų grupės duomenys)

2. Pakeitimo (-ų) pobūdis

— ☒ Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio nereikia keisti paskelbto bendrojo dokumento (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai)

3.1. Pareiškėjų grupė

Pieno surinkėjai užtikrina, kad pienas iš gamintojų pateks pas perdirbėjus, taigi jie, kaip ir pieno gamintojai, yra neatsiejama grandinės dalis. Dėl šios priežasties svarbu, kad jie būtų įtraukti į ūkinės veiklos vykdytojų sąrašą. Todėl jie įtraukti į gamintojų grupę sudarančių ūkinės veiklos vykdytojų sąrašą.

3.2. Produkto aprašymas

Produkto aprašas patobulintas (įtrauktos papildomos organoleptinės nuorodos) ir pagrįstas sūrio gamybos technologija.

— „Valençay“ sūris gaminamas iš žalio nenugriebto rauginto pieno.

— „Valençay“ sūris atpažįstamas iš nupjautos piramidės formos, kurios pagrindas keturkampis, išorinis sluoksnis gali būti nuo pilkšvos iki melsvai pilkos spalvos, minkštimas baltos porceliano spalvos, vientisas, lygus ir malonaus skonio.

— Žievelė gaunama pridedant augalinės anglies.

— Sūrio savybės: — brandinimo pradžioje sūrio minkštimas būna minkštas ir tirpus, bręsdamas sūris tampa vis tvirtesnės tekstūros, — juntamas nestiprus ožkos, pomiškio ir grybų kvapas su vos juntamu gėlių aromatu, — ožkos pieno skonis brandinimo pradžioje vos juntamas, o laikui bėgant stiprėja.

— Sausosios medžiagos kiekis – ne mažiau kaip 40 % bendro sūrio svorio, o bendras sausosios medžiagos svoris sūryje yra: — didesnis nei 90 gramų, jei sūris pagamintas didelėje formoje, — didesnis nei 45 gramai, jei sūris pagamintas mažoje formoje.

3.3. Įrodymai, kad produktas yra kilęs iš nustatytos geografinės vietovės

Ši dalis suformuluota iš naujo, visų pirma, kad atitiktų nacionalinės teisės aktų reikalavimus; į specifikaciją įtraukti tokie punktai:

— ūkinės veiklos vykdytojas privalo gamintojų grupei pateikti identifikavimo deklaraciją,

— privaloma pildyti registrus, kuriais būtų užtikrinamas pieno ir SKVN „Valençay“ sūrių atsekamumas,

— gamintojų grupei privaloma pateikti metinę SKVN „Valençay“ sūrių gmybos deklaraciją,

— nustatoma prievolė užtikrinti augintojo ožkoms duodamo pašaro atsekamumą ir patikslinamos produktų kontrolės nuostatos.

3.4. Gamybos būdas

Į tekstą įtraukti šie patikslinimai:

— banda: — apibrėžta pieninės ožkos sąvoka, — leidžiama, kad ožkos atsivestų jauniklių kitu nei anksčiau nustatytu metų laiku.

— pašarai: — bendrą pieninės ožkos metinį racioną (pašarai + pašarų papildai) sudaro ne mažiau kaip 820 kg sausųjų medžiagų, paruoštų geografinėje vietovėje, ir ne daugiau kaip 275 kg, paruoštų ne geografinėje vietovėje, iš kurių ne daugiau kaip 130 kg – dehidratuoto pašaro; tai reiškia, kad ne mažiau kaip 75 % visų pašarų paruošiama geografinėje vietovėje, — siekiant užtikrinti tvirtesnį ryšį su geografine vietove, nustatyta maksimalus ožkų tankumas viename pašarų ploto hektare, o į pašarų ploto sąvoką įtrauktas nesunokusių grūdų (žalių) plotas, — apibrėžta stambiųjų pašarų sąvoka, — pirmą kartą metuose nupjautą pašarų plotų žolę, kurią sudaro ne mažiau kaip 55 % sausosios medžiagos, galima presuoti, nes taip sudaromos sąlygos sezono metu šienauti du kartus, todėl pirmą kartą žolę pjauti galima ir nepalankiomis oro sąlygomis. Šis pirmasis šienavimas užtikrina geresnę pašaro kokybę, taigi, reikia mažiau pašarų papildų, o ūkiai aprūpinami vietiniu pašaru. Kad nekiltų pavojaus sveikatai, presuoto pašaro pieninėms ožkoms galima duoti ne daugiau kaip 1 kg sausosios medžiagos per dieną, — patikslintas leidžiamų naudoti pašarų papildų sąrašas, — pieno, skirto perdirbti į SKVN „Valençay“, gamintojų ūkių sklypuose draudžiama sėti transgenetines kultūras. Be to, pieninių ožkų pašaruose draudžiama naudoti GMO,

— pieno naudojimas: — nurodoma, kad turi būti surenkamas ne senesnis kaip keturių paskutinių melžimų pienas, o ūkiuose ožkos melžiamos du kartus per dieną,

— gamyba: Nurodomi gamybos etapai: — pieno brandinimas: tiksliau nurodomos pieno brandinimo sąlygos, nes nuo šio gamybos etapo priklauso, ar pienas bus tinkamai perdirbtas į sūrį, be to, brandinant atskleidžiamos visos jo aromatinės savybės, — fermentavimas: sūris fermentuojamas naudojant nedidelį šliužo fermento kiekį. Toks gamybos būdas atitinka sūrio tipą (brandintas rauginto pieno sūris). Viename šliužo fermento litre yra 520 mg chimozino, šis šliužo fermentas paprastai naudojamas sūriams gaminti, — pieno sutraukimas: nustatyta pieno sutraukimo temperatūra, draudžiama vėlesniam naudojimui atidėti užšaldyto rūgpienio, — rūgpienio panaudojimas sūriui ir pirminis nuvarvinimas: nurodoma, kad sūris formuojamas rūgpienį supilant tiesiai į formą, — formavimas ir nuvarvinimas: patikslintas formų apibūdinimas ir nuvarvinimo trukmė, — sūdymas: sūrių sūdymo technika glaudžiai susijusi su praktine patirtimi, todėl svarbu išlaikyti įvairialypę sūrių gamybos patirtį: sūris sūdomas įdedant arba nededant į formą, po sūdymo padengiamas anglimi. Pagrindinės „Valençay“ apibūdinančios savybės – paviršiaus sūdymas ir viso sūrio dengimas anglimi,

— brandinimas ir prekyba: Siekiant užtikrinti geriausios kokybės sūrių brandinimą, patikslinami šie duomenys: — nurodoma minimali brandinimo temperatūra, kad būtų užtikrintas sūrio išorinio sluoksnio vystymasis, — parduoti galima sūrius, kurie visiškai pasidengę pelėsio sluoksniu; pelėsio sluoksnis daug aiškiau nei minimali brandinimo trukmė arba galutinė pardavimo data garantuoja, kad sūris subrendęs, — laikantis gamybos grandinės reikalavimų, patikslinamos sandėliavimo sąlygos ir pagamintų sūrių, kuriuos gamintojai perduoda brandintojams, saugojimo terminai, — draudžiama naudoti modifikuotos atmosferos pakuotes.

3.5. Ženklinimo etiketėmis ypatumai

Išbraukiama ši pastraipa: „Ant visų SKVN žymimų ir prekyboje esančių sūrių produktų atsekamumo tikslais privalo būti gamybos įmonės identifikavimo ženklas.“

Iš tiesų dėl skirtingų priežasčių nė viena žymėjimo sistema nebuvo tinkama. Nepriklausomai nuo naudojamos fizinės žymos, vienais atvejais žyma pradingdavo dėl didelio varškės rūgštingumo, kitais atvejais susidurta su žymos įspaudimo problema, dar kitais – žymą padengdavo pelėsis arba susidurta su organizaciniais sunkumais uždėti žymą.

Dėl šių priežasčių iš specifikacijos išbraukiama nuoroda, susijusi su nuimama identifikacijos žyma. Išbraukiamas ženklinimo etiketėmis taisyklėse numatytas reikalavimas nurodyti gamybos įmonę, ši informacija nepateikiama nei etiketėje, nei ant pakuotės.

Atnaujinta informacija apie galimus nurodyti duomenis (išbraukta galimybė pateikti nuorodą „Produit du Berry“), taip pat įtrauktas reikalavimas nurodyti Europos Sąjungos SKVN ženklą.

3.6. Kiti pakeitimai: parengta lentelė su pagrindiniais kontrolės punktais.

Be to, atnaujinti kontrolės įstaigų duomenys.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„VALENÇAY“

EB Nr.: FR-PDO-0105-01055-30.10.2012

SGN ( ) SKVN ( X )

1. Pavadinimas

„Valençay“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai.

3.2. Produkto, kuriam taikomas 1 punkte nurodytas pavadinimas, aprašymas

„Valençay“ – tai iš žalio nenugriebto rauginto ožkos pieno gaminamas minkštas brandintas sūris.

Sūrio savybės:

— nupjautos piramidės formos, kurios pagrindas keturkampis,

— išorinis sluoksnis būna nuo pilkšvos iki melsvai pilkos spalvos, kuri atsiranda dėl pridedamos augalinės anglies,

— baltos porceliano spalvos, vientisas, lygus ir malonaus skonio minkštimas.

Nupjautos piramidės formos vidaus matmenys:

— didelių formų pagrindas – 50–55 mm, formos pagrindas ir kraštas susikerta 96°–102° kampu,

— nedidelių formų pagrindas – 40–44 mm, formos pagrindas ir kraštas susikerta 96°–102° kampu.

Sūriai iš brandinimo vietovės imami ir parduodami tuomet, jei visas jų išorinis sluoksnis padengtas paviršiniu akivaizdžiai matomu pelėsio sluoksniu, praėjus ne mažiau kaip vienuolikai dienų nuo sūdymo datos.

Ragaujant „Valençay“ juntamos tokios savybės:

— brandinimo pradžioje sūrio minkštimas būna minkštas ir tirpus, bręsdamas sūris tampa vis tvirtesnės tekstūros,

— juntamas nestiprus ožkos, pomiškio ir grybų kvapas su vos juntamu gėlių aromatu,

— ožkos pieno skonis brandinimo pradžioje vos juntamas, o laikui bėgant stiprėja.

Sausosios medžiagos kiekis – ne mažiau kaip 40 % bendro sūrio svorio, o bendras sausosios medžiagos svoris sūryje yra:

— didesnis nei 90 gramų, jei sūris pagamintas didelėje formoje,

— didesnis nei 45 gramai, jei sūris pagamintas mažoje formoje.

Galutiniam vartotojui sūriai parduodami vienetais.

3.3. Žaliavos (taikoma tik perdirbtiems produktams)

„Valençay“ gaminamas iš „Alpine“ ir „Saanen“ veislių arba šias veisles sukryžminus išvestų veislių ožkų pieno.

3.4. Pašarai (taikoma tik gyvūniniams produktams)

Siekiant užtikrinti glaudų vietovės ir produkto ryšį, visame metiniame pieninių ožkų racione vidutiniškai yra ne mažiau kaip 820 kg sausųjų medžiagų, paruoštų geografinėje vietovėje.

Stambieji pašarai, išskyrus stambiuosius dehidratuotus pašarus, ruošiami geografinėje vietovėje, nebūtinai pačiame ūkyje. Per metus vienai pieninei ožkai duodamas stambiųjų dehidratuotų pašarų kiekis – ne mažiau kaip 655 kg sausosios medžiagos. Jie gali būti švieži, džiovinti arba dehidratuoti. Ne geografinėje vietovėje paruoštų dehidratuotų pašarų metinis kiekis neturi viršyti 130 kg sausosios medžiagos.

Leidžiami naudoti stambieji pašarai ir pašarų papildai išvardyti leidžiamų produktų sąraše.

Ožkų pašarams leidžiama naudoti presuotą žolę, neviršijant 1 kg sausosios medžiagos per dieną vienai pieninei ožkai, jei šią žolę sudaro ne mažiau kaip 55 % sausosios medžiagos ir jei ji gauta pirmą kartą metuose nušienavus pašarų plotą.

Pašarų plotą sudaro ūkių plotai, kuriuose auginamos leidžiamų naudoti stambiųjų pašarų sąraše nurodytos augalų veislės (išskyrus šiaudus), skirtos pieninių ožkų pašarams. Didžiausias tankumas pašarų plote – 12 ožkų ekvivalentas viename hektare.

Ne geografinėje vietovėje paruoštų pašarų kiekis neturi viršyti 275 kg sausosios medžiagos per metus vienai pieninei ožkai.

Pašarų papildai negali viršyti 440 kg sausosios medžiagos visame ožkų metiniame pašarų racione.

Draudžiama naudoti silosą ir pašarų sistemą, pagrįstą tik šiaudų ir juos papildančių pašarų papildų naudojimu.

Pieno, skirto perdirbti į SKVN „Valençay“, gamintojų ūkių sklypuose draudžiama sėti transgenetines kultūras. Ožkų pašarui galima naudoti tik augalus ir pašarų papildus, paruoštus ne iš transgenetinių produktų; didžiausia ribinė užterštumo vertė nustatoma remiantis galiojančiais ES teisės aktais ir taikoma kiekvienai sudedamajai daliai atskirai.

3.5. Specialūs gamybos veiksmai, atliktini nustatytoje geografinėje vietovėje

Pieno ir sūrių gamyba bei sūrių brandinimas vyksta nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Saugoma kilmės vietos nuoroda „Valençay“ pažymėtas sūris paduodamas su individualia etikete, ant kurios nurodomas kilmės vietos nuorodos pavadinimas, užrašytas ne mažesnėmis kaip 1/3 didžiausių raidžių, esančių etiketėje, dydžio raidėmis, užrašas „Appellation d’origine protégée“ ir Europos Sąjungos SKVN ženklas. Kai sūris pagamintas naudojant nedidelę formą, ant etiketės, sąskaitose ir prekybos dokumentuose turi būti nurodoma „petit“ (mažas), tačiau šis žodis negali būti vartojamas su nuorodos pavadinimu „Valençay“ arba būti pridėtas prieš šį pavadinimą.

4. Glaustas geografinės vietovės apibūdinimas

Šero departamentas (18) Šios komunos: Beddes, Charost, Chéry, Chézal-Benoit, Genouilly, Graçay, La-Celle-Condé, Lignières, Massay, Maisonnais, Montlouis, Nohant-en-Graçay, Rezay, Saint-Ambroix, Saint-Outrille, Saint-Baudel, Saint-Hilaire-en-Lignières, Saugy, Touchay, Villecelin.

Endro departamentas (36): Ardentes, Argenton-sur-Creuse, Buzancais kantonai. Chateauroux-Centre, Chateauroux-Est, Chateauroux-Ouest, Chateauroux-Sud, Chatillon-sur-Indre, Ecueillé, Issoudun-Nord, Issoudun-Sud, Levroux, Saint-Christophe-en-Bazelles, Saint-Gaultier, Valençay, Vatan. Šios komunos: Chazelet, Cluis (1986 m. kadastro A1, A3, A5, B1, B2 ir B3 skyriai), Dunet, Fougerolles, Gournay, La Berthenoux, La Châtre, Lacs, Lourouer-Saint-Laurent, Le Magny, Lys-Saint-Georges, Maillet, Malicornay, Mers-sur-Indre, Mézières-en-Brenne, Montgivray, Montipouret, Montlevicq, Neuvy-Saint-Sépulcre, Nohant-Vicq, Obterre, Paulnay, Prissac, Roussines, Sacierges-Saint-Martin, Saint-Aout, Saint-Chartier, Saint-Christophe-en-Boucherie, Saint-Civran, Saint-Michel-en-Brenne, Sarzay, Thevet-Saint-Julien, Sainte-Gemme, Saulnay, Tranzault, Verneuil-sur-Igneraie, Vicq-Exemplet, Vigoux, Villiers.

Endro ir Luaros depatramentas (37) Visos Montrésor kantono komunos; taip pat šios komunos: Beaulieu-les-Loches, Bossay-sur-Claise, Bridoré, Charnizay Ferrières-sur-Beaulieu, Loches, Perrusson, Saint-Flovier, Saint-Hippolyte, Saint-Jean-Saint Germain, Sennevieres, Verneuil-sur-Indre.

Luaro ir Šero departamentas (41) Šios komunos: Chateauvieux, Billy (1983 m. kadastro D, ZI, ZK, ZL, ZM, ZN, ZO, ZP, ZR, ZT, ZV, ZW ir ZX skyriai), Chatillon-sur-Cher, Couffy, Gièvres, La Chapelle-Montmartin, Maray, Meusnes, Saint-Julien-sur-Cher, Saint-Loup, Selles-sur-Cher.

5. Ryšys su geografine vietove

5.1. Geografinės vietovės ypatumai

Saugomos kilmės vietos nuorodos „Valençay“ geografinę vietovę sudaro keturi žemės ūkio subregionai: Boischaut Nord, kuris yra istorinis nuorodos „Valençay“ centras, Champagne Berrichonne, Brenne ir Boischaut Sud. Šie keturi subregionai, kuriuose žemės ūkio sąlygos panašios, kartu sudaro Bas-Berry. Šiai zonai būdinga daugiau ar mažiau akmenuota priemolio dirva, jūrinis klimatas su žemyninio klimato bruožais, gana nedidelis kritulių kiekis (650–750 mm per metus); daugiausia kritulių iškrenta balandžio, gegužės ir birželio mėn. (lyja kas antrą arba kas trečią dieną), o vasaros mėnesiai dažniausiai sausi.

Tokios dirvožemio ir klimato sąlygos labai tinka žoliniams ir ankštiniams augalams, visų pirma liucernai, kurią išdžiovinus gaunama didžiausia ožkų pašaro dalis.

Apie Berry regione augintas ožkas byloja daugelis rašytinių šaltinių, pradedant Karolio Didžiojo kapitulomis arba XVI amžiaus Châtre en Berry miesto archyvais.

Nuo „Valençay“ pilies savininko Talleyrand'o iki Pirmosios Imperijos ir Žorž Sand laikų įvairiuose rašytiniuose šaltiniuose aprašomas šio tradiciškai ūkiuose gaminamo ir vietiniam naudojimui skirto sūrio skonis ir subtilumas. Talleyrand'as atliko svarbų vaidmenį pakeičiant iš pradžių regione naudotą sūrio formą dabartine nupjautos piramidės forma. Be to, jis labai prisidėjo prie to, kad šis sūris taptų žinomas Paryžiaus aristokratams. XX amžiuje šis sūris labai išpopuliarėjo ir buvo pradėtas pardavinėti su aristokratišku „Valençay“ pavadinimu.

Gamintojai iki šiol remiasi sukaupta patirtimi. Naudojamas žalias, nenugriebtas ir nestandartizuotas ožkos pienas. Prieš sutraukimą pienas brandinamas, o sūris gaminamas iš rūgusio pieno. Fermentuojama naudojant nedidelį šliužo fermento kiekį. Į formą pilama stengiantis nepažeisti rūgpienio struktūros, iš anksto nenuvarvinant ir nemaišant. Rūgpienis formoje nuvarva savaime, jo nespaudžiant. Išimtas iš formos sūris sūdomas ir iš visų pusių padengiamas augaline anglimi. Brandinamo sūrio išorinis sluoksnis pasidengia pelėsiais, pradedamos justi sūriui būdingos savybės.

5.2. Produkto ypatumai

„Valençay“ sūris – tai minkštas sūris, gaminamas tik iš nenugriebto žalio rauginto ožkos pieno; tai vienintelis regiono sūris, kuriam būdinga nupjautos piramidės forma, pilkšva spalva ir pelėsiai (įrodymas, kad sūris buvo brandintas).

Jo minkštimas vientisas, lygus ir tvirtas, valgant juntamas minkštumas. Ragaujant „Valençay“ juntamas nestiprus ožkos, pomiškio ir grybų kvapas su vos juntamu gėlių aromatu.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Dėl geografinės vietovės dirvožemių tipo ir ypatingų vietos oro sąlygų vietovėje pradėta auginti ožkas. Auginant ožkas, kurių pienas vėliau naudojamas „Valençay“ gaminti, daugiausia dėmesio skiriama geografinėje vietovėje, kurioje auga daug pievų, paruoštiems pašarams. Dėl to žaliame piene esama natūralios faunos, kuri padeda atsiskleisti sūriui būdingiems ožkos, pomiškio ir grybų kvapams bei vos juntamam gėlių aromatui.

Specifinė vaizdinė sūrio savybė – nupjautos piramidės forma, prie kurios atsiradimo, kaip pasakojama, prisidėjęs istorinis vietos personažas.

Sūrio gamintojai sukaupė daug vertingos praktinės patirties, susijusios su pieno rauginimu, rūgpienio pylimu tiesiai į formą ir lėtu nuvarvinimu, todėl pjaustomas pagamintas sūris yra vientisos, lygios ir tvirtos struktūros.

Derinant sūdymą ir sūrio padengimą anglimi, sūris įgauna išorinį pelėsio sluoksnį, o lėtai brandinant dėl oro ir drėgmės susiformuoja sūrio skonis ir aromatai.

Nuoroda į paskelbtą specifikaciją

(Reglamento (EB) Nr. 510/2006 (4) 5 straipsnio 7 dalis)

https://www.inao.gouv.fr/fichier/CDCValencay.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.

(4) Žr. 2 išnašą.